Komisijos reglamentas (EB) Nr. 1756/94
1994 m. liepos 18 d.
dėl importo kiekio kvotų 122, 123, 124, 125 B, 140 ir 146 C kategorijų tekstilės gaminiams iš Kinijos Liaudies Respublikos, iš dalies keičiantis Tarybos reglamento (EB) Nr. 517/94 dėl bendrųjų tekstilės gaminių importo iš tam tikrų trečiųjų šalių taisyklių IV ir V priedus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. kovo 5 d. Tarybos reglamentą (EB) Nr. 517/94 dėl tekstilės gaminių, kuriems netaikomos dvišalės sutartys, protokolai ar kiti susitarimai arba kitos konkrečios Bendrijos importo taisyklės, bendrųjų importo iš tam tikrų trečiųjų šalių taisyklių [1] ir ypač - į 3 straipsnio 3 ir 5 dalis, kartu su 25 straipsnio 4 dalimi,
kadangi Reglamento (EB) Nr. 517/94 3 straipsnio 3 dalyje numatyta, kad tekstilės gaminius, nurodytus V priede ir kilusius iš išvardytų šalių galima importuoti tik tuo atveju, jeigu pagal 25 straipsnyje numatytą atitinkamą tvarką nustatytas metinis kiekybinis apribojimas,
kadangi siekdamos patenkinti tam tikrus rinkos poreikius, šešios valstybės narės pateikė Komisijai prašymą įvesti importo kvotas 122, 123, 124, 125 B, 140 ir 146 C kategorijų gaminiams iš Kinijos Liaudies Respublikos; kadangi pagal 25 straipsnį sudarytas komitetas pasitarė ir, atsižvelgdamas į Bendrijos pramonės būklę, nusprendė įvesti atitinkamai 130, 5, 600, 8, 100 ir 270 tonų metinius kiekybinius apribojimus, kurie nuo šio Reglamento įsigaliojimo dienos taikomi 122, 123, 124, 125 B, 140 ir 146 C kategorijų gaminių, kilusių iš Kinijos Liaudies Respublikos, importui į Bendriją; kadangi dėl to būtina iš dalies keisti Tarybos reglamento (EB) Nr. 517/94 IV bei V priedus ir teisinės apsaugos sumetimais nustatyti, kad kvota administruojama pagal minėto Tarybos reglamento 17 straipsnyje nustatytą tvarką;
kadangi šios priemonės atitinka Komisijos nuomonę, nustatytą Tarybos reglamentu (EB) Nr. 517/94,
PRIĖMĖ ŠĮ REGLAMENTĄ:
1 straipsnis
122, 123, 124, 125B, 140 ir 146 C kategorijų tekstilės gaminių importui iš Kinijos Liaudies Respublikos taikomi atitinkamai 130, 5, 600, 8, 100 ir 270 tonų metiniai kiekybiniai apribojimai, kurie turi būti administruojami pagal Tarybos reglamento Nr. 517/94 17 straipsnyje nustatytą tvarką.
2 straipsnis
Tarybos reglamento (EB) Nr. 517/94 IV ir V priedai iš dalies keičiami taip, kaip nurodyta šio reglamento priede.
3 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1994 m. liepos 18 d.